****РАЙОННА ИЗБИРАТЕЛНА КОМИСИЯ ЯМБОЛ****

**ПРОТОКОЛ**

**№ 13**

**На 12 март 2021 г. се проведе заседание на Районна избирателна комисия в Тридесет и първи изборен район - Ямболски при следния дневен ред:**

1. Доклад по сигнал

*Докладчик: Владимир Димитров*

1. Одобряване на предпечатния образец на бюлетините

*Доклад по входяща поща*

\* \* \*

**ПРИСЪСТВАХА**: 13 членове – Екатерина Янева, Мариана Гърдева, Нели Стоянова, Иван Кърцъков, Мима Атанасова, Емилия Марчева, Димитър Събев, Силвия Атанасова, Владимир Димитров, Станимир Кескинов, Драгомир Димитров, Владимир Стоев, Симеон Симеонов

**ОТСЪСТВАХА:** Лора Каламерова, Ани Канева,

Заседанието бе открито в 16.30ч. и председателствано от г-жа Екатерина Янева – председател на комисията.

**ПРЕДСЕДАТЕЛЯТ ЕКАТЕРИНА ЯНЕВА:** Уважаеми колеги, откривам заседанието на Районна избирателна комисия в Тридесет и първи изборен район - Ямболски на 4 март 2021 г.

 За отчитане на поименното гласуване предлагам колегата Симеон Симеонов. Има ли други предложения? Виждам, че няма такива.

**ПРЕДСЕДАТЕЛЯТ ЕКАТЕРИНА ЯНЕВА**:Колеги, запознах ви с дневния ред на днешното заседание. Имате ли предложения или възражения по дневния ред? Не се заявяват.

**СИМЕОН СИМЕОНОВ:** Гласували **За** – 13 членове - Екатерина Янева, Мариана Гърдева, Нели Стоянова, Иван Кърцъков, Мима Атанасова, Емилия Марчева, Димитър Събев, Силвия Атанасова, Владимир Димитров, Станимир Кескинов, Драгомир Димитров, Владимир Стоев, Симеон Симеонов.

**Против** – няма.

*По т.1 от дневния ред:*

**ПРЕДСЕДАТЕЛЯТ ЕКАТЕРИНА ЯНЕВА:** По точка първа от дневния ред давам думата на докладчика Владимир Димитров.

**ВЛАДИМИР ДИМИТРОВ:** Колеги, представям ви постъпилия сигнал:

Днес в 11.20 постъпи сигнал от Георги Иванов Славов, упълномощен представител на

ПП “РЕПУБЛИКАНЦИ ЗА БЪЛГАРИЯ“, представлявана от Цветан Генчев Цветанов, в качеството му на председател.

**ПРЕДСЕДАТЕЛЯТ ЕКАТЕРИНА ЯНЕВА:** Колеги, имам предложение да се извърши проверка от колегите: Владимир Димитров, Драгомир Димитров и Нели Стоянова да се изгледа клипа и да направят предложение за вземане на решение на сигнала.

**Станимир Кескинов :** Имам предложение, да изгледаме клипа сега и да вземем решение днес.

**Драгомир Димитров:** Смятам, че трябва да се изгледа подробно клипа от назначените колеги и след това да се вземе решение.

**ПРЕДСЕДАТЕЛЯТ ЕКАТЕРИНА ЯНЕВА**: Предлагам да останем всички и след това работим за вземане на решение по сигнала. Прекъсвам заседанието, за да изгледаме клипа.

**ПРЕДСЕДАТЕЛЯТ ЕКАТЕРИНА ЯНЕВА**: Продължаваме заседанието в 17.15ч.

В зала - 12 членове – Екатерина Янева, Мариана Гърдева, Иван Кърцъков, Мима Атанасова, Емилия Марчева, Димитър Събев, Силвия Атанасова, Владимир Димитров, Станимир Кескинов, Драгомир Димитров, Владимир Стоев, Симеон Симеонов

**Извън зала:** Нели Стоянова, влиза в 17.30ч.

**ПРЕДСЕДАТЕЛЯТ ЕКАТЕРИНА ЯНЕВА** : Запознахме се със сигнала, като изгледахме клипа от сайта на Радио ТВ 999 и давам думата за разискване по него и за вземане на решение! Давам думата на Станимир Кескинов .

**Станимир Кескинов:** Трябва да вземем решение дали жалбата е основателна или неоснователна.

**Силвия Атанасова:** От клипа, който изгледах преди малко, не видях да има предизборна агитация– призив за подкрепа на партия или коалиция

**Иван Кърцъков:** Напротив, аз смятам че е предизборна агитация, тъй като в началото и в края на клипа има задължителните атрибути за предизборна агитация !

**ПРЕДСЕДАТЕЛЯТ ЕКАТЕРИНА ЯНЕВА – автора на сигнала се жалва за нарушение на чл.182 ал.1 от ИК – „**Не се допуска предизборна агитация в държавни и общински учреждения, институции, в държавни и общински предприятия и в търговски дружества с повече от 50 на сто държавно или общинско участие в капитала“. Имота от клипа е общински, но не видях да присъстват общински служители. Клипа се излъчваше на лекоатлетическа площадка и в спортна зала, в които се извършват ремонтни дейности, но никъде нямаше хора, които да се призовават да се гласува в случая за коалиция „ГЕРБ-СДС“! Отделно от това не чух кандидатите за народни представители, които са на видеозаписа да отправят призив за подкрепа. Забраната е да се агитира “за подкрепа“, респективно „за неподкрепа“ на някой кандидат, партия или коалиция. В конкретния случай не се установява нито едното, нито другото. Всички видяхме, че видеозаписа е направен в празна волейболна зала и липса на присъстващи на лекоатлетическата пътека. Давам думата на Драгомир Димитров.

**Драгомир Димитров:** В клипа, което е показано, не може да се приеме, че е нарушен чл.182 ал.1 от ИК. Когато няма аудитория, не се води за предизборна агитация.

**Иван Кърцъков:** Клипа е заснет от оператор на Радио ТВ 999, с цел да бъде излъчен и в информационната среда да се агитира, в секция избори. Клипа съдържа всички атрибути за агитация от Изборния кодекс.

**ПРЕДСЕДАТЕЛЯТ ЕКАТЕРИНА ЯНЕВА :**Колеги, съгласно чл.181 – „Гражданите, партиите, коалициите, инициативните комитети, кандидатите и застъпниците имат свобода на изразяване на предизборна агитация в устна и писмена форма на предизборни събрания, както и чрез доставчиците на медийни услуги“.

Само, че в чл. 182 ал.1 , в който подателя на сигнала твърди, че има нарушение, аз смятам, че няма. Въпроса е, извършвана ли е такава агитация в общинското предприятие, институцията, в държавно предприятие или в търговското дружество с повече от 50 на сто държавно или общинско участие в капитала“. пред общински служители. По време на заснемане на клипа няма извършена предизборна агитация. Партиите и коалициите имат право на такъв вид разпространение и агитация в медийното пространство.

**Станимир Кескинов** : Гледания материал е агитационен и съдържа всички , предвидени от закона атрибути, а именно: - купуването и продаването на гласове, оповестяването, че това е платено съобщение, излъчването в специална рубрика „Предизборна кампания“ става въпрос за коя кампания става въпрос. Агитация е в общинско предприятие ! Агитацията се съдържа и в номера на бюлетината №28. Моля, да преминем към гласуване!

**Иван Кърцъков:** След като клипа достига до хора на възраст над 18г., значи е агитация!

**ПРЕДСЕДАТЕЛЯТ ЕКАТЕРИНА ЯНЕВА:** Колеги, предлагам на вашето внимание следният проект за решение:

В Районна избирателна комисия - Ямбол е постъпил сигнал под №96/12.03.2021г. по входяща поща на РИК и под №2/12.03.2021г. в регистъра на жалбите и сигналите на РИК от Георги Иванов Славов, в качеството му на упълномощен представител на ПП „Републиканци за България“, в която се излагат обстоятелства, че в публичното пространство/социални мрежи и медии е налице провеждане на предизборна агитация в общинско предприятие „Паркове и зони за отдих и спорт“ – бюджетна дейност към община Ямбол. Като се сочи, че на лекоатлетическата писта и във волейболната зала е извършено заснемане на предизборен клип на кандидатите за народни представители от Коалиция „ГЕРБ-СДС“. Не се представят доказателства в тази насока, а се посочва електронната медия на чийто сайт е публикуван материала и на страницата на Диана кабел в социалната мрежа Фейсбук.

Според жалбоподателя по този начин е извършено нарушение на разпоредбата на чл.182, ал.1 от ИК от страна на Коалицията.

Иска се от РИК-Ямбол да извърши проверка и последващи действия по законосъобразност.

Районна избирателна комисия в състав от 13 членове, присъствали на заседанието при разглеждане на депозирания сигнал изгледаха видео запис, публикуван на сайта на Радио TV 999. Комисията не успя да се запознае с публикувания видеозапис, на посочената в сигнала страница на Диана кабел в социалната мрежа Фейсбук.

Заснетия клип е на лекоатлетическата писта и във волейболната зала, представляващи общинска собственост. Но при заснемането на същия, което се установи при прегледа на видео записа **липсва присъствие на работещи служители в общинското предприятие „Паркове, зони за отдих и спорт“**. В заснетия видео запис, в който участват двама от кандидатите за народни представители на Коалиция „ГЕРБ-СДС“ се правят изказвания, свързани с обновената зала за волейбол и борба, успешното завършване на проекта по ремонта й. В долния ляв ъгъл са изписани наименованията на двете участващи в коалицията партии, а в долния десен ъгъл фигурира бяло квадратче с изписана в него с черен цвят цифрата 28, но никой от кандидатите в клипа не призовава към гласуване за конкретна партия или коалиция, нито апелира за гласуване с конкретен номер бюлетина.

В разпоредбата на чл.182 от Изборния кодекс са посочени забрани за предизборна агитация и според ал.1, на която се е позовал подателя на сигнала “Не се допуска предизборна агитация в държавни и общински учреждения, институции, държавни и общински предприятия и в търговски дружества с повече от 50 на сто държавно или общинско участие в капитала“ .

Няма пречка, както и забрана клипа да се заснеме във волейболната зала лекоатлетическата площадка, при все че на посочените места няма присъстващи служители в общинското предприятие при заснемането му. Забраната е да се агитира “за подкрепа“, респективно „за неподкрепа“ на някой кандидат, партия или коалиция. В конкретния случай не се установява нито едното, нито другото. Доказателствата, на които се позовава подателя на сигнала – видеозапис на сайта на Радио TV 999 не доказват, че е допуснато нарушение на забраната посочена в чл.182, ал.1 от ИК.

Според легалната дефиниция на &1, т.17 от ДР на ИК „предизборна агитация" е призив за подкрепа или за неподкрепа на кандидат, партия, коалиция или инициативен комитет при участие в избори. **Наименованието и символите на партия и коалиция, поставени върху предмети, в които не се съдържа призив за подкрепа, не се смятат за агитация по смисъла на кодекса**".

При това положение, РИК-Ямбол прави извод, че депозирания сигнал е неоснователен, тъй като в случая не е налице нарушение на чл.182, ал.1 от ИК и същият следва да бъде оставен без уважение.

Предвид гореизложеното и на основание чл.72, ал.1, т.1 и т.20 от ИК, РИК в Тридесет и първи изборен район - Ямболски:

**РЕШИ:**

Отхвърля сигнал от Георги Иванов Славов, в качеството му на упълномощен представител на ПП „Републиканци за България“, за нарушение на чл.182 ал.1 от Изборния кодекс, като НЕОСНОВАТЕЛЕН.

Решението на РИК подлежи на оспорване пред ЦИК в тридневен срок от обявяването му по реда на чл. 73 от ИК.

 Процедура по гласуване:

**СИМЕОН СИМЕОНОВ:** Гласували **За** – 7 членове  **-** Екатерина Янева, Мима Атанасова, Емилия Марчева, Димитър Събев, Силвия Атанасова, Драгомир Димитров, Симеон Симеонов.

**Гласували против 6 -** Мариана Гърдева, Иван Кърцъков, Владимир Димитров, Станимир Кескинов, , Владимир Стоев, Нели Стоянова.

**ПРЕДСЕДАТЕЛЯТ ЕКАТЕРИНА ЯНЕВА:** При проведеното гласуване Районната избирателна комисия не постигна необходимото мнозинство от две трети от присъстващите членове за приемане на решение, с което да уважи жалбата за основателна. От присъстващите в залата 13 членове на комисията, за проекта на решение гласуваха 7 членове, а против 6 членове. Поради липса на необходимото мнозинство РИК следва да приеме решение за отхвърляне при условията на чл.70, ал.4, изр. второ от ИК.

Предвид изложеното и на основание чл.70, ал.3 във връзка  чл. 70, ал. 4, изр. второ от Изборния кодекс Районната избирателна комисия в Тридесет и първи изборен район - Ямболски:

**Р Е Ш И:**

**ПРИЕМА РЕШЕНИЕ ЗА ОТХВЪРЛЯНЕ** в хипотезата на чл. 70, ал. 4, изр. второ от Изборния кодекс.

 Решението на РИК подлежи на оспорване пред ЦИК в тридневен срок от обявяването му по реда на чл. 73 от ИК.

**ПРЕДСЕДАТЕЛЯТ ЕКАТЕРИНА ЯНЕВА:** Колеги по т.2 - одобряването на предпочитание образец на бюлетините ще го направим утре на заседанието в 10.30ч., поради това че все още в платформата не е добавен тиража на бюлетините за изборния район, а заедно с одобряването на предпечатния образец на бюлетината следва да одобрим тиража.

**Продължаваме с т.3 от дневния ред**

Имаме писмо от община Ямбол с информация за брой избиратели, подали заявления за гласуване с подвижната избирателна секция. Те са 30 на брой.

Преписката по обжалваното наше решение №55-НС/09.03.2021г. е окомплектована и изпратена към ЦИК по електронна поща, съответно по куриер утре сутринта ще я изпратим.

**ПРЕДСЕДАТЕЛЯТ ЕКАТЕРИНА ЯНЕВА:** Поради изчерпване на дневния ред закривам днешното заседание.

Заседанието беше закрито в 17:45 ч.

ПРЕДСЕДАТЕЛ:

 Екатерина Янева

СЕКРЕТАР:

 Мариана Гърдева